Pohjoismaiden mestaruus Suomeen miesten telinevoimistelun joukkuekilpailusta - ePressi
Pohjoismaiden mestaruus Suomeen miesten telinevoimistelun joukkuekilpailusta
7.5.2016, 23:31
Suomen miesten joukkue on voittanut sunnuntain vastaisena yönä telinevoimistelun joukkuekilpailun Pohjoismaiden mestaruuden ennätyspistemäärällä 249,863. Joukkuekilpailussa hopealle voimisteli Norja pistein 247,446 ja pronssille Ruotsi 235,661.
"Pojat tekivät kilpailun läpi upealla yhteishengellä ilman suurempia virheitä. Olemme erittäin tyytyväisiä joukkuekilpailun ennätyspisteisiin. Uusimme upeasti kahden vuoden takaisen joukkuekullan," toteavat valmentajat Mati Kirmes ja Timo Holopainen Islannista.
Miesten maajoukkueessa voimistelivat Heikki Niva (Espoon Telinetaiturit), Oskar Kirmes (Espoon Telinetaiturit), Tomi Tuuha (Voimisteluseura Helsinki), Markku Vahtila (Voimisteluseura Helsinki) ja Juho Kanerva (Turun Urheiluliitto).
Miesten kuusiottelussa Suomen Oskar Kirmes sijoittui toiseksi yhteispisteillä 83,449. Kuusiottelun voitto meni Norjan Stian Skjerahaugille pistein 84,582. Kolmanneksi sijoittui Norjan Pietro Giachino 82,248.
"Joukkuekilpailun voitto oli näiden kisojen päätavoite ja hienoa, että se saavutettiin. Kuusiottelussa kokeilin muutamia uusia liikkeitä Rion olympialaisia silmällä pitäen. Uudet liikkeet sujuivat hyvin ja tuovat uskoa elokuuta ajatellen. Tänään en kuitenkaan jaksanut suorittaa ihan loppuun asti kaikkia liikkeitä. Se näkyi etenkin alastuloissa ja tämän päivän pisteissä," Kirmes kommentoi omaa suoritustaan.
Islannissa, Reykjavikissa järjestetyissä telinevoimistelun Pohjoismaiden mestaruuskilpailuissa naisten joukkue sijoittui puolestaan kolmanneksi pistein 149,862. Joukkuekilpailun voiton naisten sarjassa vei isäntämaa Islanti 153,495 Ruotsin ollessa toinen 150,395.
Naisten joukkueessa voimistelivat Anna Salmi (Espoon Telinetaiturit), Jenni Grönroos (Espoon Telinetaiturit), Maija Leinonen (Suomen Taitovoimisteluklubi), Rosanna Ojala (Tampereen Sisu) ja Siiri Saukkonen (Voimisteluseura Kieppi).
Suomen Rosanna Ojala voimisteli naisten neliottelun kakkoseksi pisteillä 50,599. Neliottelun voiton vei Ruotsin Ece Ayan 50,699 ja pronssin Agnes Suto (ISL) pisteillä 50,499.
Huomenna telinevoimistelun PM-kilpailut jatkuvat telinefinaaleilla. Ainakin miesten puolella jokaisella telineellä nähdään suomalaisväriä. Telinefinaalien voimistelijoita ei ole järjestäjien taholta vahvistettu vielä tiedotteen lähettämishetkellä.
Telinevoimistelun PM-kilpailujen tulokset
Lisätietoa Islannista käsin
miesten telinevoimistelun osalta Timo "Holle" Holopainen, p. +358 40 5374 559
Naisten telinevoimistelun lajipäällikko Satu Murtonen, p. +358 40 544 8805